ചമ്ബക്കുളം പുല്ലങ്ങടി പള്ളിക്കടവില് ജങ്കാര് സര്വീസ് ആരംഭിക്കുന്നു മങ്കൊമ്ബ് : ചമ്ബക്കുളം പുല്ലങ്ങടി പള്ളിക്കടവില് ജങ്കാര് സര്വീസ് ആരംഭിക്കുന്നു. നാളെ രാവിലെ ഒന്പതിനു ചമ്ബക്കുളംതകഴി പഞ്ചായത്തുകളെ തമ്മില് ബന്ധിപ്പിക്കുന്ന സര്വീസ് ആരംഭിക്കും. പൂക്കൈതയാറിനു കുറുകെയുള്ള സര്വീസ് ആരംഭിക്കുന്നതോടെ പ്രദേശത്തെ യാത്രാദുരിതത്തിനു ഒരു പരിധിവരെ പരിഹാരമാകുമെന്നാണ് പ്രതീക്ഷിക്കുന്നത്. പുല്ലങ്ങടി പള്ളിക്കടവില് നി്ന്നും തകഴി ഗ്രാമപഞ്ചായത്തിലെ ചിറയകം കടവിലേക്കാണ് സര്വീസ് നടക്കുക. മതിയായ റോഡ് സൗകര്യങ്ങളില്ലാത്തതിനാല് പൊതുവേ ഒറ്റപ്പെട്ട പ്രദേശമായ പുല്ലങ്ങടിയിലെ ജനങ്ങള്ക്കാകും സര്വീസ് ഏറെ പ്രയോജനകരമാകുക. ദ്വീപുസമാനമായ പുല്ലങ്ങടിയില് അഞ്ഞൂറില് പരം കുടുംബങ്ങളാണ് താമസിക്കുന്നത്. മതിയായ റോഡ് സൗകര്യമില്ലാത്തതിനാല് കാലങ്ങളായി യാത്രാദുരിതം നേരിടുകയാണ് ഇത്രയും ജനങ്ങള്. ചിറയകം കടവില് നിന്നും നാലു കിലോമീറ്റര് യാത്ര ചെയ്താല് തകഴിയിലെത്താനാകും. ഇവിടെ നിന്നും ദേശീയ പാതയിലേക്കും, വണ്ടാനം മെഡിക്കല് കോളജ് ആശുപത്രി എന്നിവിടങ്ങളിലേക്കു എളുപ്പത്തിലെത്താനാകുമെന്നത് പുല്ലങ്ങടിക്കാര്ക്കു ഏറെ ആശ്വാസകരമാണ്. നിലവില് കോതറ തോടിനു കുറുകെയുള്ള ചെറിയ പാലം മാത്രമാണ് പുല്ലങ്ങടിയെ പുറംലോകവുമായി ബന്ധിപ്പിക്കുന്നത്. ചെറിയ ആംബുലന്സുകള്ക്കും ചെറിയ വാഹനങ്ങള്ക്കും മാത്രമേ സുരക്ഷിതമായി ഈ പാലത്തിലൂടെ യാത്രചെയ്യാനാകൂ. ജങ്കാര് സര്വീസ് ആരംഭിക്കുന്നതോടെ ചെറിയ ഭാരവാഹനങ്ങളടക്കം പുല്ലങ്ങടിയിലേക്കെത്തിക്കാനാകുമെന്നാണ് പ്രതീക്ഷ. കാവാലത്തു നിര്മാണം പൂര്ത്തിയാക്കിയ ജങ്കാര് ഇന്നലെ ഉച്ചകഴിഞ്ഞു പുല്ലങ്ങടിയിലെത്തിച്ചു. കാവാലത്തു സര്വീസ് നടത്തുന്ന കായംകുളം സ്വദേശിയാണ് പുല്ലങ്ങടിയിലെയും സര്വീസ് നടത്തുന്നതിനുള്ള കരാറേറ്റെടുത്തിരിക്കുന്നത്.